Kulturna antropologija
Kulturna antropologija je disciplina unutar antropologije čiji je predmet kulturna i društvena sredina ljudi i njen uticaj na čovekovo ponašanje i mišljenje. Ona posebno proučava kulturne i društvene institucije, norme i obrasce ponašanja, načine života, stilove podizanja dece, zatim magijske i religiozne običaje i obrede, kao i norme, vrednosti, mišljenja i verovanja koji su tipični za datu kulturu. Naziva se još i socio-kulturna antropologija.

Istorijat 
Antropologija je institucionalizovana krajem XIX veka u zapadno-evropskim zemljama. Na svom početku, podrazumevala je istraživanje „egzotičnih“, udaljenih, ne-evropskih zajednica i njihovog celokupnog načina života. Krajem prve polovine 20. veka, antropologija se usmerava ka društvima u kojima je nastala. U istom periodu se javljaju brojne poddiscipline (antropologija politike, urbana antropologija, antropologija organizacija...).

Metodologija 
Klasični antropološki metod je posmatranje sa učestvovanjem (naziva se i terenski rad ili etnografski rad). Takozvana opservacija sa participacijom najčešće podrazumeva antropologov jednogodišnji boravak među ljudima koje proučava i deljenje njihovog načina života. Nakon terena, antropolog/antropološkinja piše studiju u kojoj opisuje način života zajednice sa kojom je živela/živeo.

Teorijski i analitički, antropologija je danas jako razvijena nauka, koja deli probleme, krize i metodološki aparat sa mnogim drugim društvenim disciplinama, poput sociologije, psihologije, studija kulture, postkolonijalnih studija, studija roda, i tako dalje.

Poznati predstavnici 
 Luis Henri Morgan,
 Bronislav Malinovski,
 Franc Boas,
 Margaret Mid,
 Rut Benedikt,
 Alfred Luis Kreber,
 Klod Levi-Stros,
 Meri Daglas,
 Edmund Lič,
 Pjer Burdje,
 Kliford Gerc,
 Majkl Fišer,
 Džejms Kliford,
 Merilin Strathern,
 Danijel Miler

Izvori

Eksterni linkovi 

 Odeljenje za etnologiju i antropologiju na Filozofskom fakultetu u Beogradu
 Odsjek za etnologiju i kulturnu antropologiju na Filozofskom fakultetu u Zagrebu

 
Antropologija
Antropologija